การบินไทย ร่วมกับสถาบันการบินพลเรือน พัฒนาบุคลากรด้านการบิน เสริมสร้างความแข็งแกร่งของธุรกิจสายการบิน
นายสุวรรธนะ สีบุญเรือง รักษาการแทนประธานเจ้าหน้าที่บริหาร บริษัท การบินไทย จำกัด (มหาชน) เปิดเผยว่า การบินไทย ร่วมลงนามบันทึกความเข้าใจว่าด้วยเรื่อง “การฝึกอบรม ภาคปฏิบัติของหลักสูตรนายช่างพื้นดิน ณ สถานประกอบการจริง กับสถาบันการบินพลเรือน ทั้งนี้การพัฒนาศักยภาพช่างอากาศยาน เป็นองค์ประกอบสำคัญที่เสริมสร้างความแข็งแกร่งของธุรกิจสายการบินที่มีแนวโน้มกลับมาเติบโตอีกครั้ง โดยมีจุดมุ่งหมายที่จะพัฒนาบุคลากรสาขาช่างอากาศยานให้ได้รับการฝึกอบรมทักษะการทำงานอย่างมืออาชีพ ในสถานที่ซ่อมบำรุงอากาศยานจริง นักศึกษาจะได้รับประสบการณ์จากการฝึกงานที่สายช่าง การบินไทย ดอนเมืองและสุวรรณภูมิ ตามมาตรฐานหลักสูตร Basic Training B1.1 ของสำนักงานการบินพลเรือนแห่งประเทศไทย หรือ CAAT ประกอบไปด้วยการฝึกอบรมภาคปฏิบัติ (Practical Training) และการฝึกอบรมในสภาพแวดล้อมการทำงานจริง (Maintenance Experience) โดยมีผู้เชี่ยวชาญ ของสายช่าง ดูแลอย่างใกล้ชิด ทั้งนี้ มาตรฐานดังกล่าวเทียบเท่ามาตรฐานขององค์การความปลอดภัยด้านการบินของสหภาพยุโรป หรือ EASAสำหรับโครงการความร่วมมือครั้งนี้ เพื่อยกระดับการฝึกอบรมช่างอากาศยานของประเทศไทย รวมทั้ง สายช่าง การบินไทย ให้เป็นศูนย์ฝึกอบรมภาคปฏิบัติ ภายใต้การรับรองของ CAAT ซึ่งในอนาคต ช่างอากาศยานต้องจบการศึกษาจากสถาบันที่ CAAT รับรองเท่านั้น อีกทั้งการบินไทยมีโอกาสที่จะคัดเลือกช่างอากาศยานที่มีคุณภาพมาตรฐาน เพื่อปฏิบัติงานในสายช่าง (Maintenance, Repair and Overhaul /MRO) ของบริษัทฯ ในอนาคตด้วย อย่างไรก็ตาม สายช่าง การบินไทย ได้รับการรับรองตามมาตรฐานระดับโลก ทั้ง EASA  องค์การบริหารการบินแห่งชาติ สหรัฐอเมริกา หรือ FAA และสำนักงานความปลอดภัยการบินพลเรือนของออสเตรเลีย จึงมีศักยภาพและความพร้อมในการสนับสนุนการพัฒนาบุคลากรสาขาช่างอากาศยาน เพื่อรองรับการฟื้นตัวอย่างต่อเนื่องของธุรกิจการบิน